b'\n_START_ARTICLE_\nLasersko vodena bomba\n_START_PARAGRAPH_\nLasersko vodena bomba je vrsta vodenega oro\xc5\xbeja, ki omogo\xc4\x8da veliko bolj\xc5\xa1o to\xc4\x8dnost zadetka, kot prostopadne letalske bombe. Deluje na principu zaznavanja laserskega \xc5\xbearka, odbitega od objekta - tar\xc4\x8de. Lasersko vodenje so prvi\xc4\x8d uporabili Ameri\xc4\x8dani v vietnamski vojni za precizne napade na cilje, ki jih prej z nevodenimi bombami niso mogli uni\xc4\x8diti. To je povzro\xc4\x8dilo uvedbo vodenih bomb v \xc5\xa1tevilnih vojskah po svetu.\n_START_SECTION_\nPrincip delovanja\n_START_PARAGRAPH_\nZa uporabo lasersko vodenega oro\xc5\xbeja je potrebno \xc5\xbeeleno tar\xc4\x8do najprej osvetliti z laserskim ozna\xc4\x8devalnikom. Ta je lahko name\xc5\xa1\xc4\x8den na letalu (tistem, ki odvr\xc5\xbee bombo ali na drugem letalu), vozilu na tleh ali pa ga prena\xc5\xa1a in z njim upravlja \xc4\x8dlovek. Odbito lasersko svetlobo nato zazna senzor laserske svetlobe, ki mora vzdr\xc5\xbeevati stabilno lego v prostoru. _NEWLINE_Pri prvih verzijah je bila stabilizacija izvedena s prostim vpetjem senzorja na nosu, ki se je v zra\xc4\x8dnem toku zaradi aerodinami\xc4\x8dnih sil poravnal s trajektorijo bombe, vgrajen senzor pa je meril razliko med hitrostnim vektorjem bombe in laserskim \xc5\xbearkom. Kasneje je bila uvedena stabilizacija z giroskopi. Senzor generira signal, na podlagi katerega bomba s pomo\xc4\x8djo krmilnih povr\xc5\xa1in popravlja morebitno odstopanje trajektorije od slike odbitega laserskega \xc5\xbearka. Prvi sistemi te vrste so uporabljali avtopilote, zasnovane na dvopolo\xc5\xbeajnem regulatorju, ki je omogo\xc4\x8dal le polne odklone krmilnih povr\xc5\xa1in. To je zaradi nastalega zra\xc4\x8dnega upora negativno vplivalo na domet oro\xc5\xbeja; kasneje pa so z izbolj\xc5\xa1avami to pomanjkljivost odpravili._NEWLINE_Laserski \xc5\xbearek je ponavadi moduliran v obliki zaporedja impulzov, kar prepre\xc4\x8di odziv lasersko vodenega oro\xc5\xbeja na druge vire laserskega sevanja, vendar je za uspe\xc5\xa1no uporabo tega principa potrebno oro\xc5\xbeje predhodno ustrezno programirati, da se odziva na pravi signal._NEWLINE_Lasersko vodenje se uporablja tudi za zelo precizna oro\xc5\xbeja, kjer je lasersko vodenje kombinirano z drugimi metodami vodenja (npr inercialna navigacija ali GPS). V tem primeru se lasersko vodenje uporablja le v zadnji fazi za odpravo morebitnih navigacijskih napak.\n_START_SECTION_\nPomanjkljivosti laserskega vodenja\n_START_PARAGRAPH_\nLasersko vodenje je zanesljivo le, \xc4\x8de je mo\xc5\xbeno zagotoviti dobro osvetljevanje cilja z laserjem. V primeru, da je osvetljevanje prekinjeno (kot posledica neugodnih vremenskih razmer, prahu, dima, slabe odbojnosti laserskega \xc5\xbearka od tar\xc4\x8de, itd), bomba izgubi sposobnost vodenja in nadaljuje po balisti\xc4\x8dni tirnici. Precej voja\xc5\xa1kih vozil (predvsem oklepnikov) za obrambo pred lasersko vodenimi oro\xc5\xbeji uporablja posebno prekritje, ki slabo odbija laserski \xc5\xbearek, dodatno pa se uporabljajo tudi protiukrepi, kot sta dimna zavesa in aktivno motenje laserskega detektorja. _NEWLINE_Dodatna problema sta tudi omejeno obmo\xc4\x8dje uporabe (pri premajhni vi\xc5\xa1ini odmeta bombe ali preveliki razdalji bomba ne dose\xc5\xbee tar\xc4\x8de) in omejeno vidno polje laserskega ozna\xc4\x8devalnika (\xc4\x8de je ta name\xc5\xa1\xc4\x8den na istem letalu, kot bomba).'